SKRIFTLIG FORESPØRGSEL E-2561/01

af Michiel van Hulten (PSE) til Kommissionen

(20. september 2001)

Om: Problemer, der er konstateret ved gennemførelsen af ESF i perioderne 1994-1996 og 1996-1999

1. Kan Kommissionen for hver enkelt medlemsstat give en oversigt over antallet af konstaterede uregelmæssigheder ved udbetalingen af ESF-penge samt de tilsvarende beløb for programplanlægningsperioden 1994-1996? Har man i alle tilfælde krævet tilbagebetaling? I benægtende fald, hvorfor ikke?

2. Har Kommissionen i de under punkt 1 nævnte tilfælde på grundlag af konstaterede uregelmæssigheder foretaget en ekstrapolation af den fuldstændige programplanlægningsperiode 1994-1996, eller agter den endnu at gøre dette? I benægtende fald, hvor mange tilfælde er der tale om og i hvilke medlemsstater? Hvor omfattende var i de enkelte tilfælde stikprøven, på grundlag af hvilken der er foretaget ekstrapolation? Hvilke beløb er tilbagekrævet? Hvilke medlemsstater vedrørte da dette? Er de tilbagekrævede beløb virkelig blevet tilbagebetalt til Kommissionen?

3. Har Kommissionen i de under punkt 1 nævnte tilfælde forelagt medlemsstaterne forslag til en ordning? I bekræftende fald, i hvilke tilfælde? På grundlag af hvilke kriterier?

4. Har Kommissionen konstateret uregelmæssigheder, der ikke har medført et krav om tilbagebetaling hos den pågældende medlemsstat? I bekræftende fald, kan Kommissionen give en oversigt over de tilfælde, der er tale om for hver medlemsstat og over, hvilke beløb der er tale om?

5. Er Kommissionen af den opfattelse, at alle ESF-projekter bortset fra de tilfælde, hvor man har krævet tilbagebetaling i perioden 1994-1996 er blevet gennemført i overensstemmelse med de gældende bestemmelser?

6. Kan Kommissionen også besvare ovenstående spørgsmål med hensyn til programplanlægningsperioden 1996-1999?

Svar afgivet på Kommissionens vegne af Anna Diamantopoulou

(6. november 2001)

1. Uregelmæssigheder i forbindelse med gennemførelsen af Den Europæiske Socialfond (ESF), som samfinansierede mange tusinde projekter i hele Fællesskabet for i gennemsnit 7 000 mio. EUR om året i perioden 1994-1999, findes i alle medlemsstater. Korrigerende

foranstaltninger forberedes i samarbejde med medlemsstaterne. Når Kommissionen og den pågældende medlemsstat er enige om, hvilke korrektioner der skal foretages, integrerer medlemsstaten de nødvendige korrektioner i sin årlige udgiftsanmeldelse. Konsoliderede data om sådanne korrektionsforanstaltninger i medlemsstaterne findes ikke. Når Kommissionen og medlemsstaten ikke kan nå til enighed om den nødvendige korrektion, indleder Kommissionen en procedure i henhold til artikel 24 i Rådets forordning (EØF) nr. 4253/88(1). Den seneste rapport om finansielle korrektioner i sammenhæng med anvendelsen af artikel 24 sendes direkte til det ærede medlem og til Parlamentets Generalsekretariat. I alle tilfælde, hvor det var nødvendigt at kræve tilbagebetaling af ESF-midler, er der blevet taget skridt til at gøre dette.

I henhold til Kommissionens forordning (EF) nr. 1681/94(2) skal medlemsstaterne hvert kvartal meddele Kommissionen alle uregelmæssigheder, der har givet anledning til indledende administrative eller strafferetlige undersøgelser, samt tilbagebetaling af uberettiget udbetalte beløb. Indtil den 31. december 2000 har medlemsstaterne meddelt følgende data for ESF-operationer i programmeringsperioden 1994-1999:

>TABELPOSITION>

2. Når Kommissionen er af den opfattelse, at uregelmæssigheder, der findes i forbindelse med stikprøver af projekter, er udtryk for en systembetinget svaghed i forvaltnings- eller kontrolordningerne, retfærdiggør dette en korrektion, der går ud over de individuelle uregelmæssigheder, der er fundet. I yderligere seks ESF-beslægtede tilfælde er der anvendt en ekstrapolering for at bestemme korrektionsbeløbet (som vedrører medlemsstaterne Belgien, Frankrig, Irland (to gange), Nederlandene (i 1997) og Portugal). Alle disse tilfælde vedrører programmeringsperioden 1994-1999. I alle disse tilfælde er det de pågældende medlemsstater, der har gennemført eller gennemfører korrigerende foranstaltninger. Konsoliderede data om sådanne korrigerende foranstaltninger i medlemsstaterne findes ikke.

3. Kommissionen har ikke fremsat forslag til medlemsstaterne om nogen ordning. Der træffes i alle tilfælde korrigerende foranstaltninger for at beskytte Kommissionens finansielle interesser fuldt ud.

4. I tilfælde af, at medlemsstaten gennemfører alle nødvendige korrigerende foranstaltninger og integrerer dem i deres årlige udgiftsanmeldelse, fører uregelmæssighederne ikke til krav om tilbagebetaling fra Kommissionens side i henhold til artikel 24. I alle andre tilfælde træffes de nødvendige foranstaltninger for at få beløbene tilbagebetalt.

5. Inden for partnerskabets rammer er Kommissionen i høj grad nødt til at stole på medlemsstaternes forvaltning og kontrolordninger.

I henhold til artikel 23 i forordning (EØF) nr. 4253/88 skal medlemsstaterne træffe de nødvendige foranstaltninger:

- til at sikre, at operationerne er blevet udført korrekt;

- til at forebygge uregelmæssigheder og træffe foranstaltninger imod dem;

- til at kræve ethvert beløb tilbagebetalt, der måtte gå tabt som følge af uregelmæssigheder eller forsømmelighed.

Finanskontrollen i alle medlemsstater er yderligere blevet styrket ved Kommissionens forordning (EF) nr. 2064/97(3). I henhold til artikel 8 i denne forordning skal alle medlemsstaterne kontrollere gyldigheden af anmodningen om endelig betaling og retmæssigheden og korrektheden af de transaktioner, der ligger til grund for den endelige udgiftsanmeldelse for programmeringsperioden 1994-1999.

Uregelmæssigheder, der findes efter Kommissionens kontrol, medfører, at medlemsstaten træffer korrigerende foranstaltninger, eller at Kommissionen gennemfører en finansiel korrektion i medfør af artikel 24 i forordning (EØF) nr. 4253/88.

I betragtning af antallet af projekter, der modtage støtte fra ESF i hele Fællesskabet, og til trods for den kontrol, medlemsstaterne og Kommissionen gennemfører, er Kommissionen ikke i stand til at garantere, at alle ESF-projekter, der ikke blev kontrolleret, er fuldt ud i overensstemmelse med alle gældende bestemmelser.

6. Alle de ovennævnte svar gælder for programmeringsperioden 1994-1999.

(1) Rådets forordning (EØF) nr. 4253/88 af 19. december 1988 om gennemførelsesbestemmelser til forordning (EØF) nr. 2052/88 for så vidt angår samordningen af de forskellige strukturfondes interventioner indbyrdes såvel som med interventionerne fra Den Europæiske Investeringsbank og de øvrige eksisterende finansielle instrumenter EFT L 374 af 31.12.1988.

(2) Kommissionens forordning (EF) nr. 1681/94 af 11. juli 1994 om uregelmæssigheder og tilbagebetaling af beløb, der uberettiget er udbetalt inden for rammerne af finansieringen af strukturpolitikkerne, samt om oprettelse af et informationssystem på dette område EFT L 178 af 12.7.1994.

(3) Kommissionens forordning (EF) nr. 2064/97 af 15. oktober 1997 om gennemførelse af Rådets forordning (EØF) nr. 4253/88 om detaljerede ordninger for medlemsstaternes finanskontrol af aktioner, der medfinansieres af strukturfondene EFT L 290 af 23.10.1997.